b'\n_START_ARTICLE_\nN\xc3\xa4ytelm\xc3\xa4kirjailija\n_START_PARAGRAPH_\nN\xc3\xa4ytelm\xc3\xa4kirjailija on draamakirjallisuutta kirjoittava kirjailija. N\xc3\xa4ytelm\xc3\xa4kirjailija tuottaa tekstej\xc3\xa4 teattereiden k\xc3\xa4ytt\xc3\xb6\xc3\xb6n, mutta draamakirjallisuus on my\xc3\xb6s itsen\xc3\xa4inen kirjallisuuden lajinsa, jota voidaan lukea t\xc3\xa4ysin itsen\xc3\xa4isen\xc3\xa4 teoksena. Kirjailija voi olla erikoistunut kirjoittamaan yksin n\xc3\xa4ytelmi\xc3\xa4, mutta h\xc3\xa4n voi t\xc3\xa4m\xc3\xa4n lis\xc3\xa4ksi kirjoittaa my\xc3\xb6s muuta kirjallisuutta, kuten proosaa ja lyriikkaa. N\xc3\xa4ytelm\xc3\xa4kirjailija voi my\xc3\xb6s toimia esimerkiksi muissa teatterialan ammateissa, kuten dramaturgina tai ohjaajana._NEWLINE_Varhaisimmat n\xc3\xa4ytelm\xc3\xa4kirjailijat, joiden t\xc3\xb6it\xc3\xa4 on s\xc3\xa4ilynyt, eliv\xc3\xa4t 400-luvulla eaa._NEWLINE_Suomessa n\xc3\xa4ytelm\xc3\xa4kirjailijoita koulutetaan Teatterikorkeakoulussa osana dramaturgian koulutusohjelmaa. Draaman kirjoittamista voi opiskella lis\xc3\xa4ksi osana Turun yliopiston luovan kirjoittamisen ja Jyv\xc3\xa4skyl\xc3\xa4n yliopiston avoimen yliopiston kirjoittamisen oppiaineita; n\xc3\xa4m\xc3\xa4 aineet eiv\xc3\xa4t kuitenkaan voi olla tutkinnossa p\xc3\xa4\xc3\xa4aineena.'